Utajärvellä kilpailtiin lauantaina kassakuitinsyönnin suomenmestaruudesta. Iltalehti piipahti paikalla katsomassa, miten kassakuitit kilpailijoille maistuivat.

Heikki Pirttikoski luotti rauhalliseen tyyliin. Tärkeintä ei ole voitto, vaan kuitin syöminen.

- Ei sitä passaa hökeltelemään, pitää olla rauhallinen näissä syöntihommissa. Tässä kerkeää makustelemaan samalla, kun ei kiirehdi.

Kuiteista ei kuitenkaan juurikaan makuvivahteita tuntunut löytyvän.

- Tämä kuitti, jonka söin, ei maistunut millekään, se oli aika kuivakkaan makuista. Mutta tällaisiahan ne kuitit pukkaa olemaan - varsinkin jos on iso summa siellä viivan alla, mitä tuli maksetuksi, niin se on tosi kuiva.

Ritu Väisänen lähti kisaan mukaan voitto mielessä, mutta tappio oli karvas. Kaveri oli tällä kertaa parempi suustaan.

Heikki Pirttikosken mukaan kuitit maistuivat kuivilta. ARI KETTUNEN

- No ei ihan hyvin mennyt. Hävisin kaverille, niin silloin ei voi mennä hyvin. Tässä lajissa pitää olla hyvä suustaan, nyt en vaan onnistunut.

Utajärven SM-kisoissa syötiin paikallisen K-Marketin kuittien alkuperäisistä kuiteista tehtyjä kopioita, joissa oli käytetty materiaalina syötäväksi tarkoitettua elintarviketuotetta. Kovin meheviä kuitit eivät silti vaikuttaneet olevan.

Paula Salolla oli vaikeuksia saada kassakuitti nieltyä, kun nestettä ei saanut ottaa kyytipojaksi.

- Oli aavistuksen tiukkaa tuon kuivuuden suhteen, kun juomaa ei ollut tarjolla, mutta upposihan tuo. Jos olisi ollut suolaa päällä, niin olisi mennyt paljon nopeammin.

Paula Salo toivoi, että kuittien kanssa olisi ollut edes suolaa tarjolla. ARI KETTUNEN

Nieleminen vaikeaa

Kimmo Paavola on tottunut syömämies, lähes kaikki menee alas. Mutta miten kassakuitinsyönnin SM-kisoihin voi harjoitella etukäteen?

- No syömällä hirveästi. Aina kaikki laskut syön ensimmäisenä kun niitä tulee, ettei emäntä pääse niitä näkemään. Vesilasku on kaikkein paras.

Laura Mikkosen mukaan kassakuitinsyönnissä vaikeinta oli se, kun kuittimateriaali tahtoi jäädä ikeniin kiinni, eikä sitä saanut nieltyä.

- Nieleminen oli vaikeinta, kun se murenee pieniksi palasiksi ja jää kiinni suuhun. En tiedä kuinka monta kuittia pystyy syömään päivässä. Tähän mennessä olen syönyt jo kaksi kuittia.

Kassakuittien syöntikilpailu houkutti osallistumaan erityisesti nuorisoa. Suomenmestarille oli nimittäin luvassa makea palkinto: hän sai vapaavalintaisesti kerätä irtokarkkeja pussiin paikallisesta K-marketista puolen minuutin ajan niin paljon kuin ehti.